Programmi rakendamine näitas, et liikmesriigid ja komisjon on kindlalt otsustanud kaitsta eurot võltsimise eest. Mitmeaastast strateegiat käsitlevad arutelud euro võltsingute tuvastamise eksperdirühma koosolekutel võimaldasid siduda 2018. aastal kulukohustustega 94,15 % kogueelarvest. 2018. aastal rahastati programmi raames kokku 11 projekti. Liikmesriikide pädevatelt asutustelt laekunud toetustaotlustest rahuldati kaheksa. See oli vähem kui 2017. aastal, kui anti kümme toetust. Peale selle rahastati kolme komisjoni meedet (sama palju kui eelmisel aastal). Viit meedet rakendati 2018. aastal ning kuus meedet on rakendamisel / neid rakendatakse 2019. aastal ja edaspidi.

Programm „Perikles 2020“ (edaspidi „programm“) on vahetus-, abi- ja koolitusprogramm euro kaitsmiseks võltsimise eest. Sellega asendatakse 2001. aastal loodud programm Perikles, mida rakendati ajavahemikul 2002–2013. Programm loodi Euroopa Parlamendi ja nõukogu 11. märtsi 2014. aasta määrusega (EL) nr 331/2014. Nõukogu 11. mai 2015. aasta määrusega (EL) 2015/768 laiendati nimetatud määruse kohaldamisala euroalasse mittekuuluvatele riikidele. Määrusega (EL) nr 331/2014 on kehtestatud, et programm kestab kuni 31. detsembrini 2020. Määruse artikli 13 lõike 3 kohaselt peab komisjon teavitama igal aastal Euroopa Parlamenti ja nõukogu programmi tulemustest. Käesoleva aastaaruandega täidetakse mainitud nõuet 2018. aasta kohta.

2018. aastal taotles programmist vahendeid kaks liikmesriiki: Itaalia ja Hispaania. See kajastab asjaolu, et euro võltsimisest kõige enam mõjutatud riigid kasutavad programmi „Perikles“ vahendeid teistest riikidest sagedamini. Nende jõupingutused tugevdavad euro kaitset, mis on kasulik kõigile euroalas osalevatele liikmesriikidele.

2018. aastal oli kulukohustustega hõlmatud meetmete hulgas kolm seminari/konverentsi, kaks tehnilist koolitust, neli töötajate vahetust ja kaks seadmete ostu. Märkimisväärne on suhteliselt suur töötajate vahetuste arv, mis on kulutõhus meede võrdlemisi suure sihtrühma kaasamiseks, hõlbustades seeläbi oskusteabe vahetust ja parandades ühtse raamistiku loomist, mille abil kaitsta eurot võltsimise eest. Samuti annab kaks seadmete ostu kolmandate riikide ametiasutustele tunnistust sellest, et nimetatud meetme rakendamine abikõlblikuna programmi „Perikles 2020“ raames on olnud edukas. Meetmeid rakendatakse nii ELis kui ka väljaspool ELi sõltuvalt konkreetsest vajadusest kaitsta eurot võltsimise eest. Programmi loomisest saadik on tugevdatud selle piirkondlikku lähenemisviisi, rakendades meetmeid, mis hõlmavad maailma eriti probleemseid piirkondi. Erilist tähelepanu pööratakse Ladina-Ameerikale (kaks Hispaania korraldatud meedet ja üks komisjoni meede) ja Kagu-Euroopale (neli Itaalia korraldatud meedet).

III ja IV graafikul on esitatud programmis osalejad nende päritolu ja ametialase tausta alusel.

III ja IV graafik: osalejate päritolu ja ametialane taust (meetmed, mille kulukohustused võeti 2018. aastal, vt I lisa)

Nendes programmi meetmetes, mille kulukohustused võeti 2018. aastal, osales hinnanguliselt 568 eksperti.

Osalejaid on 58 riigist. Enamik koolitatavatest (67 %) on pärit Euroopast: 37 % euroala liikmesriikidest, 19 % ELi-välistest Euroopa riikidest ja 11 % euroalasse mittekuuluvatest liikmesriikidest. Ladina-Ameerikast pärineb 26 % koolitatavatest, mis on võrreldes eelmise aastaga märkimisväärselt rohkem. 1 % koolitatavatest on pärit Lähis-Idast ja Põhja-Aafrikast ning 1 % Aasiast.

Mis puudutab osalejate ametialast tausta, siis 54 % neist on politseiasutuste töötajad. Nende silmatorkavalt suur osakaal tuleneb sellest, et politseiasutused on euro võltsimise vastase võitluse eesliinil ning politseitöötajate hulgas on nii uurijaid kui ka tehnilisi eksperte.

Muud kategooriad moodustavad osalejate koguarvust 46 %, mis on vähem kui eelmisel aastal, kui nende osakaal oli 58 %. Peaaegu muutumatuks on jäänud keskpankade suur osalus (23 %) ja jätkuvalt on palju osalejaid kohtutöötajate hulgast (4 %). Eriliselt tuleb ära märkide rahapajade (2 %), rahandusministeeriumide (1 %) ja sularahaveoettevõtjate (2 %) osalust, mis näitab, et osalejaid on väga erineva ametialase taustaga. Komisjoni korraldatud „Platvorm 1210“ teise kohtumise tulemusena oli kolmandat aastat järjest palju osalejaid mündikäitlusmasinate sektorist (6 %), mis näitab taas, et erasektoril on võltsimisvastases võitluses oluline osa.

Selle tulemusena saavutati programmi rakendamisel riikide- ja valdkondadeülene mõõde, mis on nõutav määruse (EL) nr 331/2014 alusel.

b.Ülevaade 2018. aasta tööprogrammi raames võetud meetmetest

Täielik ülevaade programmi „Perikles“ 2018. aasta tööprogrammi raames võetud meetmetest on esitatud I lisas. Esile võib tõsta järgmisi meetmeid.

Rahvusvaheline piirkondlik koostöö Kagu-Euroopas